Хореографът Първан Първанов отпразнува два юбилея на сцена - 24chasa.bg
https://www.24chasa.bg/region/article/7884223 www.24chasa.bg
18.11.2019 18:01; Камелия Александрова
С грандиозен спектакъл хореографът Първан Първанов отпразнува 70-годишнината си и 45 години творческа дейност. Залата на Драматичния театър в Монтана се оказа тясна да побере многобройните почитатели на танцовото изкуство, колеги, приятели и гости на юбиляря от близо и далеч.
От името на Съюза на народните читалища той получи златен медал и диплом. Връчи му ги Бойка Серафимова – член на Управителния съвет на организацията и бивш секретар на НЧ „Разум 1883“. Концертът бе уважен от Областния управител Росен Белчев, от кмета на Община Монтана Златко Живков, от Председателя на Общински съвет – Монтана, Иво Иванов, както и от хореографи от нашия регион и цяла България. Сред публиката се откроиха авторитетни представители на професионалната общност като академик Иван Тодоров – доайен на българското фолклорно и танцово изкуство, колегата му - Чавдар Чавдаров от Шумен, хореографи от целия Северозапад – от Мездра, Враца, Видин, Лом. Това бе огромно признание за юбиляря и неговия ансамбъл. Уважавани хореографи като Любомир Гуглин и Малин Малионов също бяха съпричастни към радостното събитие, поднасяйки пъстри букети. Училища, детски градини и читалища се включиха с цветя, подаръци и поздравителни адреси.